Nîl
Nîl yan jî Çemê Nilê duyemîn çemê herî dirêj ê cîhanê ye ku dirêjiya seranserê çemê 6.650 kîlometre ye. Çem ji başûr ber bi bakur ve diherike û sê milên wî yê bi navên Nîla Spî, Nîla Şîn û Atbera heye. Nîl, çemê herî dirêj ê Parzemîna Afrîkayê ye ku di dîrokê de wekî çemê herî dirêj ê cîhanê hatiye binavkirin. Her çend ev ji hêla lêkolînê ve bi nakokî be jî tê texmînkirin ku Çemê Amazonê hinek ji Çemê Nîlê dirêjtir e. Çemê Nîlê bi pîvana metrekup a ku salane diherike, di nav çemên herî mezin ên cîhanê de çema herî kême ku diherike. Nîl bi dirêjahiya 6.650 kîlometreyê di nav erdê yanzdeh welatên wekî Tanzanya, Ûganda, Rwanda, Burundî, Komara Demokratîk a Kongo, Kenya, Etiyopya, Erître, Sûdana Başûr, Komara Sûdan û di nav erdê Misirê ve derbas dibe. Yek ji çavkaniyên Nîlê ya herî dûr, li Herêma Golên Afrîkaya Rojhilat a li Burundiyê ye û bi navê Nîla Kagera dest pê dike û pîştî çêkirina sînorên Tanzanya, Rwanda û Ûganda tevlî Gola Viktoriyayê dibe. Nîla esasî ji vê golê derdikeve û ber bi Deryaya Spî ve diherike û dikeve vê deryayê.